বিশ্বনাথ জিলাত অবৈধ মদৰ ঘাটিবোৰ অহা তিনিদিনৰ ভিতৰত উৎখাত কৰাৰ বাবে বিশ্বনাথ জিলা আৰু আৰক্ষী প্ৰশাসনক কঠোৰ নিৰ্দেশ মন্ত্ৰী পীয়ুষ হাজৰীকাৰ।
Share this:
বিশ্বনাথ : অসম চৰকাৰৰ জলসম্পদ, তথ্য আৰু জনসংযোগ আৰু সংসদীয় পৰিক্ৰমা বিভাগৰ মন্ত্ৰী তথা বিশ্বনাথ জিলা প্ৰশাসনৰ 'অভিভাৱক মন্ত্ৰী' পীয়ুষ হাজৰীকাই শুকুৰবাৰে বিশ্বনাথ জিলাত উপস্থিত হৈ সমগ্ৰ জিলাখনতে অবৈধ মদৰ ঘাটিবোৰ অহা তিনি দিনৰ ভিতৰত উৎখাত কৰাৰ বাবে বিশ্বনাথৰ জিলা আৰু আৰক্ষী প্ৰশাসনৰ প্ৰতি কঠোৰ নিৰ্দেশ জাৰি কৰে। মন্ত্ৰীগৰাকীয়ে প্ৰকাশ কৰে যে অবৈধ মদৰ ঘাটি থকা অঞ্চলসমূহেই ক'ভিড সংক্ৰমিত হোৱা মূল ঘাটিলৈ ৰূপান্তৰ হোৱা বুলি তেখেতৰ নিজা এক সমীক্ষাত পোহৰলৈ আহিছে। তেখেতে ৰাজ্যখনৰ অন্যান্য জিলাসমূহতো এনে তথ্য পোৱাৰ উদাহৰণ দাঙি ধৰে।
মন্ত্ৰী গৰাকীয়ে ক'ভিড পৰিস্থিতিৰ বুজ লোৱাৰ উদ্দেশ্যেৰে শুকুৰবাৰে বিশ্বনাথ জিলা ভ্ৰমণ কৰে। মন্ত্ৰী গৰাকীয়ে কয় "আমি যদি বিশ্বনাথ জিলাত ক'ভিড পৰিস্থিতি নিয়ন্ত্ৰণলৈ আনিবলৈ বিছাৰো, তেন্তে তিনি দিনৰ ভিতৰত সকলো অবৈধ মদৰ ঘাটি উৎখাত কৰিব লাগিব। এই ক্ষেত্ৰত কোনো ধৰণৰ বুজাপৰা কৰা নহ'ব। মই সকলোকে বিষয়টো অতি গুৰুত্ব সহকাৰে লোৱাটো বিছাৰো।" তেখেতে লগতে কয় যে এই নিৰ্দেশ বাস্তৱত পালন নহ'লে সংশ্লিষ্ট এলেকাৰ ৰাজহ চক্ৰ বিষয়াসকলক জৱাবদিহি কৰা হ'ব। ক'ভিডৰ মূল ঘাটি হিচাপে চিনাক্ত হোৱা অঞ্চলবোৰত আৰু ইয়াৰ আশে-পাশে টীকাকৰণৰ প্ৰক্ৰিয়া ক্ষিপ্ৰতৰ কৰি তুলিবলৈও মন্ত্ৰী গৰাকীয়ে প্ৰশাসন আৰু স্বাস্থ্য বিভাগক নিৰ্দেশ দিয়ে।
Search for:
